กสิกรไทย ระบุ แผนพัฒนาตลาดทุนฉบับใหม่ กระทบธุรกิจหลักทรัพย์
ศูนย์วิจัยกสิกรไทย รายงานว่า แผนพัฒนาตลาดทุนไทยที่มีกรอบการดำเนินงานในช่วงปี 2553-2557 ซึ่งคณะรัฐมนตรีเศรษฐกิจเห็นชอบแผนเมื่อต้น พ.ย. ที่ผ่านมา ที่ได้กำหนดมาตรการเพื่อปฏิรูปตลาดทุนไทย 8 มาตรการสำคัญ ซึ่งหนึ่งในในมาตรการดังกล่าว คือ &#8220;การเปิดเสรีและการเพิ่มประสิทธิภาพของสถาบันตัวกลาง&#8221; ที่ยืนยันแนวทางการเปิดเสรีใบอนุญาตหลักทรัพย์และระบบการให้ใบอนุญาตแบบครบวงจร&nbsp;&nbsp; การเปิดเสรีค่าธรรมเนียมซื้อขายหลักทรัพย์ หรือค่านายหน้าฯ&nbsp; และการอำนวยความสะดวกในการทำธุรกรรมข้ามประเทศ อาจส่งผลกระทบต่อธุรกิจหลักทรัพย์ทั้งทางตรงและทางอ้อม
11 ธ.ค. 2552

ศูนย์วิจัยกสิกรไทย รายงานว่า แผนพัฒนาตลาดทุนไทยที่มีกรอบการดำเนินงานในช่วงปี 2553-2557 ซึ่งคณะรัฐมนตรีเศรษฐกิจเห็นชอบแผนเมื่อต้น พ.ย. ที่ผ่านมา ที่ได้กำหนดมาตรการเพื่อปฏิรูปตลาดทุนไทย 8 มาตรการสำคัญ ซึ่งหนึ่งในในมาตรการดังกล่าว คือ “การเปิดเสรีและการเพิ่มประสิทธิภาพของสถาบันตัวกลาง” ที่ยืนยันแนวทางการเปิดเสรีใบอนุญาตหลักทรัพย์และระบบการให้ใบอนุญาตแบบครบวงจร   การเปิดเสรีค่าธรรมเนียมซื้อขายหลักทรัพย์ หรือค่านายหน้าฯ  และการอำนวยความสะดวกในการทำธุรกรรมข้ามประเทศ อาจส่งผลกระทบต่อธุรกิจหลักทรัพย์ทั้งทางตรงและทางอ้อม
ทั้งนี้ มาตรการดังกล่าว อาจสร้างการเปลี่ยนแปลงในภาพรวมของธุรกิจหลักทรัพย์ อาทิ อาจมีการควบรวมกิจการเพิ่มเติม เพื่อสร้างความได้เปรียบในการแข่งขัน ขณะที่การปรับวิธีการคำนวณค่านายหน้าในลักษณะขั้นบันไดที่จะเริ่มต้นขึ้นในปี 2553 นั้น น่าจะทำให้ฐานะการเงินของ บล.ในระยะแรก ได้รับผลกระทบอย่างหลีกเลี่ยงไม่ได้ เพราะค่านายหน้าในอัตราใหม่ทั้งของนักลงทุนรายย่อยและนักลงทุนสถาบันจะต่ำกว่าอัตราที่คิดอยู่ในปัจจุบัน อีกทั้ง บล.ยังคงพึ่งพิงรายได้จากค่านายหน้าสูงกว่า 75% ของรายได้รวม อย่างไรก็ตาม ปัจจัยที่จะช่วยเสริมสร้างความแข็งแกร่งและความอยู่รอดทางธุรกิจของ บล. หลังจากการเริ่มทยอยเปิดเสรีฯ นอกจากจะดูขนาดธุรกิจหรือส่วนแบ่งตลาดแล้ว จะรวมไปถึงการกำหนดเป้าหมายทางธุรกิจและกลุ่มลูกค้าที่ชัดเจน เพื่อให้สามารถกำหนดกลยุทธ์ทางธุรกิจได้อย่างมีประสิทธิภาพ และต้องคำนึงถึงการให้บริการกับลูกค้าในลักษณะที่ครบวงจร ควบคู่กับการกระจายโครงสร้างรายได้ด้วยการลดการพึ่งพิงรายได้จากค่านายหน้า รวมถึงการบริหารต้นทุนการดำเนินงานให้มีประสิทธิภาพมากขึ้น ที่ต้องใช้เวลาและยังอาจถูกกระทบจากปัจจัยที่ควบคุมไม่ได้ เช่น ภาวะเศรษฐกิจ และตลาดทุนทั้งในและนอกประเทศ
นอกจากนี้ ยังจะมีโจทย์ที่สำคัญหลายด้านรออยู่อีกข้างหน้า โดยเฉพาะโอกาสที่อาจมีผู้เล่นใหม่เข้าสู่ตลาดในปี 2555 ภายหลังจากการเปิดเสรีใบอนุญาตหลักทรัพย์อย่างเต็มรูปแบบ และความคืบหน้าของข้อตกลงการเปิดเสรีภาคการเงิน (FTA ในภาคการเงิน) ซึ่งแม้ในขณะนี้ ข้อตกลงที่สำคัญกับหลายประเทศ โดยเฉพาะ FTA ไทย-สหรัฐฯ ถูกเลื่อนออกไป แต่หากประเด็นดังกล่าวมีความคืบหน้าอีกครั้ง สหรัฐฯอาจหยิบยกแนวคิดการทำ Cross-Border Services กลับมาหารือ ซึ่งอาจทำให้นักลงทุนต่างชาติรายใหม่ลดความสนใจในการขอใบอนุญาตธุรกิจนายหน้าซื้อขายหลักทรัพย์ แต่หันมารุกนำเสนอผลิตภัณฑ์การลงทุนข้ามพรมแดนจากนักลงทุนไทยแทน อันอาจส่งผลกระทบต่อรายได้ของธุรกิจหลักทรัพย์ทั้งทางตรงและทางอ้อมได้
อย่างไรก็ดี แผนพัฒนาดังกล่าว แม้ภาคธุรกิจจะได้รับผลกระทบต้องปรับตัว แต่ผู้ที่ได้รับประโยชน์สูงสุด คือ ผู้บริโภค ที่สามารถขยายโอกาสการลงทุนในตลาดหุ้น รวมถึงผลิตภัณฑ์ในตลาดทุนใหม่ๆ ด้วยค่าบริการที่ถูกลง และบริการที่น่าจะดีขึ้นกว่าเดิม และหากตลาดทุนขยายใหญ่ขึ้นด้วยกลไกการทำงานที่มีประสิทธิภาพตามความคาดหวังของแผนพัฒนาตลาดทุนไทย ก็น่าจะช่วยให้เศรษฐกิจไทยเติบโตในลักษณะที่มีเสถียรภาพมากขึ้นตามไปด้วย